Vannkanon

Vannkanon eller vasskanon er et apparat for å styre en vannstråle med kraftig trykk. Innretningen brukes først og fremst ved brannslukning. 


Vannkanoner kan være montert på egne vogner, på brannbiler og båter og brukes av brannvesen, i industri og på flyplasser. De kraftigste vannkanonene kan kaste vannet over 100 meter framover og 50 meter opp, og gir inntil 20 tonn vann per minutt. Trykket skapes av en pumpe og en kompressor. Apparatene kan benyttes både med vann og med proteinskum for å skumlegge branner i elektriske installasjoner. Vannkanoner brukes dessuten av politi og militære styrker for å spyle og dermed styre demonstranter og opprørere uten å skade dem alvorlig.

Betegnelsen vannkanon  brukes også om fonteneliknende innretninger ved svømmebasseng og kraftige vannsprøyter i vanningsanlegg i jordbruket. Vannkanoner kan dessuten være ulike typer vannleketøy, for eksempel i form av fantasifulle plastgeværer som en fyller med vann og pumper opp for å få et kraftig trykk på vannstrålen.
 Se også 
 Vanning
 Vannpistol

 Eksterne lenker 

 Skum- og vannkanon brukt i brannvern
 Forslag om bruk av vannkanon i norsk politiarbeid
 Om fjernstyrte, flygende vannkanoner
 Tankbil med vannkanon

Kategori:Brannvern
Kategori:Vann